公安竹林祠迎神送神樂章
作者：張栻
朝代：宋

paragraphs: 神之來兮何許，風蕭蕭兮吹雨。
悄屏氣兮若思，嚴霓旌兮來下。
昔公車之自南，民望車以欷歔。
今乘駒兮入廟，亦孔悲兮若初。
秋月兮皎皎，嚴霜兮凜凜。
澤終古兮何窮，噫，微管吾其左袵。
酌荆江以爲醴兮，擷衆芳以爲羞。
歌嗚嗚兮鼓坎坎，惠我民，爲此留。
神之去，何所游。
風颯颯，挾歸輈。
倏昭明兮上征，撫一氣兮橫九州。
有新兮斯宇，竹森森其在戶。
嗟我民兮勿傷，公時來兮一顧。
有新兮斯堂，竹猗猗其在旁。
嗟我民兮勿替，公顧民兮不忘。